Policajci su na odmorištu Brloška Dubrava na autocesti A1 danas oko 12.30 sati pretresli cijeli autobus i putnike zbog – 8 grama marihuane koliko su pronašli kod 35-godišnjeg muškarca iz Samobora.

Pravoj drami koja se odvijala u autobusu kompanije Samoborček i uhićenju svjedočili su i putnici iz Šibenika, javlja Šibenik.in.

– Policija je zaustavila bus kod odmorišta gdje je već bio jedan bus s otvorenim prostorom za prtljagu oko kojeg je bilo sve puno policajaca. Svi rodovi bili su na terenu, kao u filmovima – inspektori u civilu s velikim značkama obješenima oko vrata, interventni policajci i ovi klasični plavci koji su prvo legitimirali sve putnike u našem busu – rekao je jedan Šibenčanin za Šibenik.in.

Policajci su muškarcu prvo rekli da iziđe i krene s njima, a zatim su se vratili po njegove stvari. Stvari su mu počeli pretraživati na parkiralištu nakon čega su mu iz torbe izvadili bijelu vrećicu. Nakon toga dvojica policajca još jednom su detaljno pretražila autobus.

Svemu je svjedočila i jedna putnica iz Vodica. Ispričala je da se često vozi busom ali to još nikada nije vidjela.

– Obavili su to traljavo jer su na pultu pred njegovim sjedalom bile Sportske novosti, a ispod novina ostao je mobitel koji su putnici otkrili tek poslije kad je bus opet bio na putu, a momak ostao s policajcima u Lici – kazala je Vodičanka za Šibenik.in.

U ličko-senjskoj policiji za Večernji list kazali su da je to bilo redovno postupanje policije te da će protiv 35-godišnjaka vjerojatno biti podnesena prekršajna prijava.

>> Zaplijenili marihuanu vrijednu oko milijun kuna